上聱隅先生
作者：王令
朝代：宋

paragraphs: 夫子儒門傑，心誠行亦醇。
玉金精粹美，椒桂性芬辛。
一入随邦計，咸期利國賓。
生民待儒效，天意属人倫。
蜀犬争驚日，鄒人不識麟。
窮途千古泪，白髮四方塵。
弊世誰思救，仁賢自合振。
愛狙徒食費，好鶴浪軒馴。
不結臨川網，偷安厝火薪。
忠言驚苦逆，恬議貴因循。
漆軌書三上，清時死九濱。
不思防蟻壌，徒欲衞龍鱗。
當道豺狼愎，升堂犬馬嚚。
旱餘雲不雨，命塞器藏身。
獨抱遺經老，来爲後進陳。
手提三聖出，口壓九師堙。
衆耳雷霆震，羣觀日月新。
韋編重斷絕，文席互酬詢。
魯變全歸道，陳糧絕更貧。
賤生無自幸，俗繫弗容親。
盆覆徒經日，龜埋不伏人。
短詩徒自訟，已伏下斯民。